ญี่ปุ่น-อิหร่านเตรียมลงนามข้อตกลงการลงทุนวันนี้ หนุนเอกชนญี่ปุ่นบุกตลาดอิหร่าน
ญี่ปุ่น-อิหร่านเตรียมลงนามข้อตกลงการลงทุนวันนี้ หนุนเอกชนญี่ปุ่นบุกตลาดอิหร่าน
5 ก.พ. 2559

นายฟูมิโอะ คิชิดะ รัฐมนตรีกระทรวงการต่างประเทศญี่ปุ่น เปิดเผยว่า ญี่ปุ่นและอิหร่านเตรียมลงนามข้อตกลงการลงทุนทวิภาคีในช่วงต่อไปของวันนี้ ซึ่งถือเป็นความเคลื่อนไหวเพื่อสนับสนุนบริษัทญี่ปุ่นไปทำธุรกิจในอิหร่าน
การลงนามครั้งนี้มีขึ้นหลังจากญี่ปุ่นยกเลิกคว่ำบาตรอิหร่านในเดือนม.ค. ซึ่งมีขึ้นภายหลังจากที่สำนักงานพลังงานปรมาณูสากล (IAEA) ยืนยันว่าอิหร่านได้ยุติโครงการนิวเคลียร์ตามที่ได้ทำข้อตกลงกับ 6 ชาติมหาอำนาจที่บรรลุข้อตกลงเมื่อเดือนก.ค.ปีที่แล้ว
สำหรับการคว่ำบาตรในครั้งนั้นรวมถึงการลงทุนเพิ่มเติมในภาคน้ำมันและก๊าซของอิหร่านด้วย
ทั้งนี้ นายคิชิดะมีกำหนดลงนามข้อตกลงกับนายอาลี ไตเยบเนีย ในวันนี้ ณ กระทรวงการต่างประเทศญี่ปุ่น
ข้อตกลงดังกล่าวกำหนดคุ้มครองถึงสิทธิและทรัพย์สินของบริษัทที่ดำเนินงานในอิหร่าน ซึ่งคาดว่าจะเป็นการส่งเสริมการลงทุนของบริษัทญี่ปุ่นในอิหร่าน ในขณะที่บริษัทจากสหรัฐและยุโรปกำลังขับเคี่ยวกันเพื่อเพิ่มศักยภาพทางการค้าในตลาดอิหร่าน
 